**ประจวบ เปิดงานสัปดาห์วิทยาศาสตร์แห่งชาติ ประจำปี 2562**

รัฐมนตรีช่วยว่าการกระทรวงศึกษาธิการ เปิดงานสัปดาห์วิทยาศาสตร์แห่งชาติ ประจำปี 2562

วันที่ 18 สิงหาคม พ.ศ.2562 ที่บริเวณลานหน้าพระบรมราชานุสาวรีย์ รัชกาลที่ 4 อุทยานวิทยาศาสตร์พระจอมเกล้า ณ หว้ากอ จังหวัดประจวบคีรีขันธ์ ดร.กนกวรรณ วิลาวัลย์ รัฐมนตรีช่วยว่าการกระทรวงศึกษาธิการ เป็นประธานในพิธีเปิดงานสัปดาห์วิทยาศาสตร์แห่งชาติ ประจำปี 2562 โดยมีนายพัลลภ สิงหเสนี ผู้ว่าราชการจังหวัดประจวบคีรีขันธ์ ให้การต้อนรับ และนายศรีชัย พรประชาธรรม เลขาธิการ กศน. กล่าวรายงานถึงวัตถุประสงค์ของการจัดงาน

อุทยานวิทยาศาสตร์พระจอมเกล้า ณ หว้ากอ จังหวัดประจวบคีรีขันธ์ ได้จัดงานสัปดาห์วิทยาศาสตร์แห่งชาติขึ้นเป็นประจำทุกปี เพื่อเทิดพระเกียรติพระบาทสมเด็จพระจอมเกล้าเจ้าอยู่หัว รัชกาลที่ 4 พระบิดาแห่งวิทยาศาสตร์ไทย และเพื่อเปิดโอกาสให้นักเรียน นักศึกษา ทั้งในและนอกระบบโรงเรียน ตลอดจน ประชาชนทั่วไป ได้ร่วมกิจกรรมด้านวิทยาศาสตร์ ดาราศาสตร์ เทคโนโลยีและสิ่งแวดล้อม กำหนดจัดงานระหว่างวันที่ 18 – 22สิงหาคม 2562 โดยภายในงานมีการจัดกิจกรรมหลายอย่าง อาทิ กิจกรรมแรลลี่วิชาการ 6 เมืองแห่งการเรียนรู้ การประกวดการแสดงทางวิทยาศาสตร์ (Science Show) ระดับประเทศ การประกวดวงดนตรีสตริง Waghor Music Awards การแข่งขันยิ่งจรวดขวดน้ำ การแข่งขันตอบปัญหาดาราศาสตร์ การแข่งขันฟุตบอลชิงแชมป์ดวลจุดโทษ Waghor Cup การประชุมสัมมนาวิชาการด้านวิทยาศาสตร์ ดาราศาสตร์ และเทคโนโลยี และไฮไลท์ คือการแสดงแสงสีเสียง 151 ปีสุริยุปราคาเต็มดวง ณ บ้านหว้ากอ เวลา 19.00น ระหว่างวันที่ 18 – 21สิงหาคม 2562

นอกจากนี้ สมาคมวิทยาศาสตร์แห่งประเทศไทย ในพระบรมราชูปถัมภ์ ร่วมกับองค์การพิพิธภัณฑ์วิทยาศาสตร์แห่งชาติ กระทรวงวิทยาศาสตร์และเทคโนโลยี ยังได้จัดกิจกรรมค่ายวิทยาศาสตร์หว้ากอ ครั้งที่ 36 ตามรอยพระยุคลบาทพระบิดาแห่งวิทยาศาสตร์ มีนักเรียนชั้นมัธยมศึกษา ปีที่ 4 และ 5 จากโรงเรียนต่าง ๆ ทั่วภูมิภาค ร่วมเข้าค่าย ณ ค่ายหว้ากอ อุทยานวิทยาศาสตร์พระจอมเกล้าฯ ระหว่างวันที่ 17- 19 สิงหาคม นี้

ส.ปชส.ประจวบ/18-08-62